Λουκάνικα πρόβεια στον φούρνο με πατάτες
Πατάτες και πρόβεια λουκάνικα ψήνονται μαζί και μετά πασπαλίζονται με μυζήθρα και δυόσμο. Μπορούμε να τα σερβίρουμε ως μεζέ αλλά και ως κυρίως πιάτο, με μια σαλάτα στο πλάι, όποτε θέλουμε να φτιάξουμε κάτι χωρίς πολύ κόπο.
500 γρ. λουκάνικα πρόβεια, κομμένα σε φέτες πάχους  2 εκ., 700 γρ. πατάτες, καθαρισμένες και κομμένες σε κύβους 2 εκ., 1 μεγάλο ξερό κρεμμύδι, καθαρισμένο και κομμένο σε κύβους 2 εκ., 2 κουτ. γλυκού ψιλοκομμένο φρέσκο δεντρολίβανο ή 1 κουτ. γλυκού ξερό, καλά κοπανισμένο, 1 μικρή τσίλι πιπεριά, ψιλοκομμένη, χυμός από 1 λεμόνι, 120 γρ. ξερή μυζήθρα, τριμμένη, 50 ml ελαιόλαδο, αλάτι, φρεσκοτριμμένο πιπέρι, φρέσκα φύλλα δυόσμου, για το σερβίρισμα
Για να ετοιμάσουμε τα λουκάνικα πρόβεια στον φούρνο με πατάτες προθερμαίνουμε τον φούρνο στους 180°C.Σε ένα μέτριο ταψί ανακατεύουμε τις πατάτες με το κρεμμύδι, το δεντρολίβανο, το ελαιόλαδο, αλάτι, πιπέρι και τις στρώνουμε ομοιόμορφα. Ψήνουμε για περίπου 30 λεπτά, μέχρι να μισοψηθούν.Σε μπολ ανακατεύουμε τα λουκάνικα με την πιπερίτσα τσίλι.Βγάζουμε το ταψί από τον φούρνο, ξεκολλάμε με μια σπάτουλα τις πατάτες και τις γυρίζουμε από την άλλη πλευρά, σκορπίζουμε ομοιόμορφα και τα λουκάνικα με το τσίλι και ψήνουμε για άλλα 12-13 λεπτά, μέχρι να ψηθούν καλά και τα λουκάνικα και οι πατάτες.Ξεφουρνίζουμε, πασπαλίζουμε με τη μυζήθρα και τον δυόσμο, ραντίζουμε με τον λεμονοχυμό και σερβίρουμε.
Λουκάνικα,Πατάτες